b'\n_START_ARTICLE_\n845 Naval Air Squadron\n_START_SECTION_\nHistoria\n_START_PARAGRAPH_\nLaivueen henkil\xc3\xb6st\xc3\xb6 koottiin ensimm\xc3\xa4isen kerran 1. tammikuuta 1943 Lee-on-the-Solentissa, josta se nousi 19. tammikuuta HMT Queen Elizabetille kuljetettavaksi Yhdysvaltoihin. Henkil\xc3\xb6st\xc3\xb6 purettiin viikkoa my\xc3\xb6hemmin New Yorkissa Astbury Parkin siirtoleirille. He saapuivat 29. tammikuuta Quonset Pointiin, jossa laivue virallisesti perustettiin 1. helmikuuta torpedopommitustiedustelulaivueena kahdellatoista Grumman Avenger I:ll\xc3\xa4 varustettuna._NEWLINE_Koulutuksen j\xc3\xa4lkeen laivue siirtyi kes\xc3\xa4kuussa HMS Chaserille siirrett\xc3\xa4v\xc3\xa4ksi Britteinsaarille. Matkan aikana laivue lensi sukellusveneentorjuntalentoja ja suojasi siten saattuetta. Laivue purettiin hein\xc3\xa4kuussa Hatstonissa ja sen vahvuus pienennettiin yhdeks\xc3\xa4\xc3\xa4n koneeseen syyskuussa, mutta jo marraskuussa vahvuus palautettiin kahteentoista. Laivue siirrettiin tammikuussa 1944 Machrihanishiin, jossa se liitettiin HMS Victoriousin 31. laivaston torpedopommittajalennostoon. Siirto kuitenkin peruuntui, ja nelj\xc3\xa4 1832 laivueen Wildcattia liitettiin laivueeseen 18. helmikuuta Eglintonissa. Pian t\xc3\xa4m\xc3\xa4n j\xc3\xa4lkeen laivue siirrettiin HMS Athelingille, HMS Engadinelle ja SS Strathnaverille, joiden mukana laivue saapui huhtikuussa Ceylonille. Perille saavuttuaan h\xc3\xa4vitt\xc3\xa4j\xc3\xa4lentue lakkautettiin ja Wildcatit siirrettiin 890 laivueelle._NEWLINE_Toukokuussa 1944 laivue liitettiin HMS Illustriousille, jonka kannelta se osallistui Jaavalla Surabayan \xc3\xb6ljynjalostamojen ja satamien sy\xc3\xb6ksypommituksiin. Hein\xc3\xa4kuussa laivue siirtyi kolmeksi kuukaudeksi HMS Ameerille Intian valtamerelle sukellusvenepartioon, joka p\xc3\xa4\xc3\xa4ttyi tuloksettomana. Laivueeseen liitettiin nelj\xc3\xa4n Wildcat V:n muodostama lentue uudelleen 16. elokuuta, mutta laivueen Avenger-vahvuus laskettiin lokakuussa kahdeksaan. Helmikuussa 1945 Wildcat-lentue lakkautettiin._NEWLINE_Laivue oli mukana Falklandin sotatoimissa osana 3. kommandoprikaatia.'